༄༅། །རྒྱུད་སྡེ་བདུན་ཅུ་རྩ་གཉིས་ཀྱི་དཀར་ཆག་གསལ་བའི་སྒྲོན་མེ་བཞུགས།། ན་མོ་གུ་རུ་བུདྡྷ་དྷྭ་ཛ་ཡེ། འདིར་ལེགས་པར་སྨྲ་བར་བྱ་བ་འདི་ལྟ་སྟེ། རང་རེ་ས་སྐྱ་པའི་བསྟན་འཛིན་དུ་ཁས་འཆེ་བ་རྣམས་ལ་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན་གསལ་ཁ་ཅན་ཞིག་དགོས་རྒྱུར་འདུག་ནའང་། བླ་མ་གོང་མའི་གསུང་རབ་གསར་རྙིང་ཐམས་ཅད་ན་སྤོམ་ཡོར་བ་ལས་མི་འདུག་མོད། འོན་ཀྱང་དུས་ཕྱིས་ཆོས་རྗེ་གློ་བོ་མཁན་ཆེན་པས་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན། བླ་མ་གོང་མ་རྣམས་ཀྱི་རྒྱུད་ཀྱི་དཀར་ཆག་སོ་སོ་ནས་བསྡུས་ཏེ་འདྲ་ཕྱོགས་རྣམས་བསྒྲིག་པར་མཛད་པའི་རྒྱུད་སྡེ་བདུན་ཅུ་རྩ་གཉིས་ཀྱི་དཀར་ཆག་ཅིག་མཛད་འདུག་པ་དེ་ཉིད་འདིར་བཤད་པར་བྱའོ། །དེ་ཡང་གསུང་རབ་དེ་ཉིད་ལས་འདི་ལྟར་འབྱུང་སྟེ། རྗེ་བཙུན་ས་སྐྱ་པ་ཆེན་པོ་ལ་ཕྱག་འཚལ་ལོ། །བླ་མ་ཆེན་པོ་འདིས་རྣལ་འབྱོར་དབང་ཕྱུག་ལ་རྣལ་འབྱོར་བླ་ན་མེད་པའི་རྒྱུད་གཙོ་བོར་གྱུར་པའི་རྒྱུད་སྡེ་བདུན་ཅུ་རྩ་གཉིས་གསན་ནོ་ཞེས་གསུངས་པ་ཡོད་ཀྱང་། རེ་རེ་ནས་འདི་དང་འདི་ཡིན་ནོ་ཞེས་དངོས་སུ་བགྲངས་པ་མ་མཐོང་ཞིང་། བླ་མ་རྣམས་ཀྱི་གསུང་བགྲོས་ལས་མ་ཐོས་མོད་ཀྱི། འོན་ཀྱང་རྣལ་འབྱོར་དབང་ཕྱུག་ནས་བརྒྱུད་པའི་རྒྱུད་བཤད་ལུགས་ཀྱི་བབས། སམྦུ་ཊིའི་ཊིཀྐ་ཆེན་པོ་དང་། བླ་མ་གོང་མ་རྣམས་ཀྱི་རྒྱུད་འདིའི་དཀར་ཆག་རྗེ་བཙུན་དང་ཕྱ་པས་མཛད་པ་དང་། ཆོས་རྗེ་ས་སྐྱ་པཎྜི་ཏའི་གསུང་བགྲོས་ཀྱི་ཟུར་ལས་རྗེས་སུ་དཔག་ན། གྲངས་སུ་འདྲེན་རྒྱུ་འདི་ལྟར་ཡིན་ནམ་སྙམ་སྟེ། རྣལ་འབྱོར་ཆེན་པོ་ཐབས་ཀྱི་རྒྱུད་ལས། རྗེ་བཙུན་ཆེན་པོའི་དཀར་ཆག་ཏུ། གསང་འདུས་རྩ་རྒྱུད། དེའི་རྒྱུད་ཕྱི་མ། བཤད་རྒྱུད་རྡོ་རྗེ་ཕྲེང་བ། དགོངས་པ་ལུང་སྟོན། ལྷ་མོ་བཞིས་ཞུས་པ། ཡེ་ཤེས་རྡོ་རྗེ་ཀུན་ལས་བཏུས་པ། གཤིན་རྗེ་དགྲ་ནག གཞོན་ནུ་གདོང་དྲུག རྡོ་རྗེ་འཇིགས་བྱེད། རྣམ་སྣང་སྒྱུ་འཕྲུལ་དྲ་བ་སྟེ་བཅུའོ། །ཤེས་རབ་ཀྱི་རྒྱུད་ལ། སངས་རྒྱས་མཉམ་སྦྱོར་རྩ་རྒྱུད། རྒྱུད་ཕྱི་མ། ཕྱི་མའི་ཕྱི་མ། ཟླ་བཟང་ཐིག་ལེ། རྡོ་རྗེ་གདན་བཞི། དེའི་བཤད་རྒྱུད། མནྟྲ་ཨྃ་པ། བཤད་རྒྱུད་ཆེན་པོ། མཧཱ་མ་ཡ། སངས་རྒྱས་ཐོད་པ། རྡོ་རྗེ་བདུད་རྩི། བདེ་མཆོག་རྩ་རྒྱུད། ཨ་བྷི་དྷ་ན། རྡོ་རྗེ་མཁའ་འགྲོ། མཁའ་འགྲོ་རྒྱ་མཚོ། ཀུན་ཏུ་སྤྱོད་པ། ཧེ་རུ་ཀ་མངོན་འབྱུང་། ཕག་མོ་མངོན་བྱུང་། རྣལ་འབྱོར་མ་བཞི་ཁ་སྦྱོར་གྱི་རྒྱུད། བདེ་མཆོག་སྡོམ་འབྱུང་སྟེ་བཅུ་དགུའོ། །འདིར་རྗེ་བཙུན་དང་ཕྱ་པས་མཛད་པའི་དཀར་ཆག་གཉིས་ཆར་དུ། མཻ་ཏྲི་མཁའ་སྤྱོད་ཀྱི་རྒྱུད་ཀྱི་དུམ་བུ་བགྲངས་མོད་ཀྱང་། དེ་ནི་རྗེ་བཙུན་གྱི་དུས་སུ་བསྒྱུར་བ་ཡིན་གྱིས། ས་ཆེན་གྱི་དུས་སུ་མི་བཞུགས་པས་མ་བགྲང་བསམ་མོ། །གཉིས་སུ་མེད་པའི་རྒྱུད་ལས། ཀྱེ་རྡོར་རྩ་རྒྱུད། ཕྱག་རྒྱ་ཆེན་པོ་ཐིག་ལེ། རྡོ་རྗེ་གུར། ཡེ་ཤེས་ཐིག་ལེ། དེ་ཁོ་ན་ཉིད་ཀྱི་སྒྲོན་མེ། གསང་བའི་སྒྲོན་མ། དེ་ཁོ་ན་ཉིད་ཀྱི་མན་ངག སྙོག་མེད་ཨ་ར་ལི། རྡོ་རྗེ་ཨ་ར་ལི། རིགས་ཀྱི་ཨ་ར་ལི། མགོན་པོ་མངོན་འབྱུང་། ཇི་བཞིན་སྙེད་པ་ནམ་མཁའ་དང་མཉམ་པའི་རྒྱུད། ཐོད་པ་བརྟག་པ། མཚན་ཡང་དག་པར་བརྗོད་པ། དུས་འཁོར་རྩ་རྒྱུད། དེའི་བསྡུས་རྒྱུད། དབང་གི་དོན། རྒྱུད་ཀྱི་དུམ་བུ། མི་གཡོ་བའི་རྒྱུད་ལེའུ་བཞི་པ། བཤད་རྒྱུད་སམྦུ་ཊི། དེའི་རྒྱུད་ཕྱི་མ་སྟེ་ཉི་ཤུའོ། །འདི་གཉིས་སོ་སོར་བགྲངས་ཤིང་རྣམ་བཤད་ཀྱང་སོ་སོར་མཛད་པ་ཡོད། འདིའི་ནང་གི་སམྦུ་ཊིའི་རྒྱུད་གཉིས་དང་། ཇི་བཞིན་སྙེད་པ་ནམ་མཁའ་དང་མཉམ་པའི་རྒྱུད་མ་གཏོགས་པའི་བཅུ་བདུན་པོ་རྣམས་ནི། རྒྱུད་སྡེ་སྤྱི་རྣམ་དུ། སམྦུ་ཊིའི་ད་ལྟ་དངོས་སུ་བསལ་བར་བྱེད་པའི་སྙིང་པོའི་རྒྱུད་བཅུ་བདུན་ཡོད་ཅེས་གསུངས་པ་ཡིན་ནོ། །དེ་ལྟར་དུ་རྗེ་བཙུན་གྱི་དཀར་ཆག་ཏུ། གཉིས་མེད་རྒྱུད་ཀྱི་ནང་དུ་ཡེ་ཤེས་སྙིང་པོ་རྣལ་འབྱོར་མའི་རྒྱུད་ཀྱང་བཤད་པས་བླ་མེད་ཀྱི་རྒྱུད་ལྔ་བཅུར་བྱས་པ་ཉིད་རིགས་ཏེ། ཆོས་རྗེ་ས་སྐྱ་པཎྜི་ཏས། རྡོ་རྗེ་རྣམ་པར་འཇོམས་པའི་རྒྱུད་བླ་མེད་ལྟར་འགྲེལ་བའི་ཚེ། བརྒྱ་ཕྲག་ཕྱེད་ཀྱི་བླ་མ་དབྱེ། །ཞེས་གསུངས་པའི་ཕྱིར་རོ། །དེ་ལྟར་རྣལ་འབྱོར་བླ་ན་མེད་པའི་རྒྱུད་སྡེའི་གྲངས་ལྔ་བཅུ་དེའི་དུས་སུ་འགྱུར་ནས་ཡོད་ཅིང་། དེ་ཐམས་ཅད་རྣལ་འབྱོར་དབང་ཕྱུག་ཉིད་ལ་དངོས་སུ་གསན་ལ། དེ་ཉིད་ཀྱི་ནང་ནས་ཀྱང་བཤད་རྒྱུད་ཀྱི་གཙོ་བོར་གྱུར་པ། སམྦུ་ཊི་གསན་པའི་ཚེ། དེ་གསལ་བར་བྱེད་པའི་རྒྱུད་སྡེ་འོག་མ་དགུ་ཡང་གསན་ནོ། །དགུ་ནི། རྣལ་འབྱོར་རྒྱུད་ལ་དེ་ཉིད་འདུས་པ། རྡོ་རྗེ་རྩེ་མོ། དཔལ་མཆོག་དང་པོ། སྒྲོལ་མ་རྒྱ་མཚོའི་རྒྱུད་ཆུང་ངུ་སྟེ་བཞིའོ། །སྤྱོད་རྒྱུད་ལས་རྟ་མགྲིན་གྱི་རྟོགས་པ་ཆུང་ངུ་། སྟོབས་པོ་ཆེའི་རྟོགས་པ། རྣམ་སྣང་མངོན་བྱང་སྟེ་གསུམ་མོ། །བྱ་རྒྱུད་ལ་འོད་ཟེར་ཅན་གྱི་རྟོགས་པ། རིག་པ་མཆོག་གི་རྒྱུད་གཉིས་པོ་ནི་སམྦུ་ཊིའི་སྐབས་སུ་ཕན་འདོགས་པའི་རྒྱུད་ཡིན་པས་སམྦུ་ཊིའི་ཆར་གཏོགས་ཀྱིས། རྒྱུད་སྡེ་འོག་མ་དགུ་ནི། དེ་དགོངས་ཀྱང་རྡོ་རྗེ་རྣམ་པར་འཇོམས་པའི་གཟུངས་ཉིད་བླ་མེད་ཀྱི་ལུགས་ལྟར་དུ་བཀྲལ་ཏེ་བཤད་པའི་ཚེ། དེ་དང་འབྲེལ་བའི་རྒྱུད་ནི། རྡོ་རྗེ་རྣམ་པར་འཇོམས་པའི་གཟུངས། དེའི་རྒྱུད་རི་རབ་ཆེན་པོའི་ཁང་བུ་བརྩེགས་པ། རྡོ་རྗེ་མི་ཕམ་མེ་ལྟར་རྨོངས་བྱེད། རྡོ་རྗེ་སྙིང་པོའི་གཟུངས། རྡོ་རྗེ་ཕྲ་མོ་ཐོགས་པ་མེད་པའི་གཟུངས། འཕགས་པ་སྟོབས་པོ་ཆེའི་གཟུངས། ལག་ན་རྡོ་རྗེ་བཅུའི་སྙིང་པོའི་གཟུངས། རྡོ་རྗེ་འཇིགས་བྱེད་ཀྱི་གཟུངས། འཕགས་པ་རྡོ་རྗེའི་མཆུ། གནམ་ལྕགས་མཆུ། ལྕགས་ཀྱི་མཆུ་ནག་པོ། དྲང་སྲོང་ཀླུ་ལ་དམོད་བོར་བའི་གཟུངས། སོག་མ་མེད་པའི་རྟོག་པ་བརྒྱད་པ་སྟེ་བཅུ་གསུམ་མོ། །འདི་དག་ནི་རང་གི་ངོ་བོ་བྱ་རྒྱུད་ཡིན་ཡང་། འགྲེལ་ལུགས་ཀྱི་དབང་གིས་བླ་མེད་ལྟར་དུ་བཤད་པའི་ཁོངས་སུ་འདུའོ། །གོང་དུ་རྡོ་རྗེ་རྣམ་པར་འཇོམས་པས་གསལ་བར་བྱེད་པའི་བླ་མེད་ཀྱི་རྒྱུད་ལྔ་བཅུ། ཞེས་གསུངས་པ་ནི་རྒྱུད་སྡེ་བཞིའི་ཟླས་ཕྱེ་བའི་དབང་དུ་བྱས་པའོ། །དེ་ལྟར་བླ་མེད་ཀྱི་རྒྱུད་སྡེའི་ངོ་བོ་ལྔ་བཅུ། སམྦུ་ཊིའི་ཆར་གཏོགས་ཀྱི་རྒྱུད་སྡེ་འོག་མ་དགུ། རྣམ་འཇོམས་བིར་ལུགས་ཀྱི་ཆར་གཏོགས་ཀྱི་རྒྱུད་བཅུ་གསུམ་སྟེ་བདུན་ཅུ་རྩ་གཉིས་སོ། །འདི་དག་ཀྱང་སྤྱིར་སྤྲུལ་པའི་གང་ཟག་གིས་ཆོས་གསན་པའི་རྣམ་འཕྲུལ་བསམ་གྱིས་མི་ཁྱབ་པས། ལུང་གི་ཟིན་སོ་མེད་པར་སོ་སོ་སྐྱེ་བོའི་བློས་འདིའོ་ཞེས་ངེས་པར་དཀའ་ན་ཡང་གོང་དུ་བཤད་པ་ལྟར་ཅུང་ཟད་ཙམ་རྗེས་སུ་དཔགས་ཏེ། གཞན་གྱི་རྩད་གཅོད་པའི་བློ་འཇུག་པ་ལ་ཕན་པར་བསམ་ནས་དགེ་སློང་པུཎྱ་བས་བྲིས་པའོ། །དོན་དུ་མ་གྱུར་བློ་ཡིས་བསླད་པ་དང་། །རྗེས་སུ་དཔགས་ཏེ་ཚད་བཟུང་བགྱིས་པ་ཡི། །དྲི་མེད་ཚོགས་ཆེན་དེ་དག་བླ་མ་དང་། །མཁའ་འགྲོའི་ཚོགས་ཀྱིས་མྱུར་དུ་སྦྱང་དུ་གསོལ། །ཡང་སྨྲས་པ། འདིའི་སྐབས་སུ་བརྒྱུད་པ་རྣལ་འབྱོར་དབང་ཕྱུག་ལ་བསྙགས་པ། བརྒྱུད་རིམ་བླ་མ་ཆོས་ཀྱི་རྒྱལ་པོ་འཕགས་པ་རིན་པོ་ཆེའི་བར་དུ་ཡོད་པ། བཤད་སྲོལ་རྣལ་འབྱོར་བླ་མེད་ཁོངས་སུ་གཏོགས་པ་གཅིག་ནི་བདུན་ཅུ་རྩ་གཉིས་པོ་ཡོངས་རྫོགས་ལ་འཕགས་པ་རིན་པོ་ཆེ་ཡན་ཆད་ལ་ཡོད་དམ་སྙམ་སྟེ། སྤྱིའི་གོ་ཡུལ་འདིའི་འགོ་ནས་གྲངས་ཀྱི་བསྡུ་ལུགས་བྱས་པ་ཡིན་པར་གོ་བར་བྱའོ། །རྡོ་རྗེ་ཕུར་པའི་རྒྱུད་ལ་སོགས་པ་རྙིང་མའི་རྒྱུད་འགའ་ཡར་དང་། ཐུན་མོང་མ་ཡིན་པའི་གསང་བ་ལ་སོགས་པ་གསར་མའི་རྒྱུད་དག་པ་འགའ་ཡར་ཡོད་ཀྱང་། ལ་ལ་བརྒྱུད་པ་མི་མཐུན། ལ་ལ་བཤད་སྲོལ་མི་གཅིག་པ་སོགས་ཀྱི་ཕྱིར་མ་བགྲངས་སོ། །སམྦུ་ཊིའི་ཊཱིཀ་ཆེན་དུ་རྒྱུད་འདི་ཉིད་རྒྱུད་སྡེ་བཞི་ཆར་གྱི་བཤད་རྒྱུད་དུ་སྦྱར་བ་དང་། བྱེ་བྲག་ཏུ་བླ་མེད་ཀྱི་བཤད་རྒྱུད་དུ་སྦྱར་བ་ནི་བཤད་ལུགས་ཀྱི་བབས་སོ། །ཞེས་འབྱུང་བ་ཡིན་ལ། འདི་ལྟ་བུའི་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན་ནི་ཆོས་རྗེ་གློ་བོ་མཁན་ཆེན་པའི་འདི་ཁོ་ན་ལས་མ་མཐོང་བས། དེས་ན་ལུགས་འདི་ལ་དང་འདོད་ཡིད་ཆེས་ཀྱི་དད་པ་ཅན་རྣམས་གསུང་རབ་འདི་ཉིད་གཞིར་བྱས་ཏེ་སླར་ཡང་ལེགས་བཤད་ཀྱི་དགའ་སྟོན་སྤེལ་བར་བྱའོ། །ཞེས་པ་འདི་ནི་ཁམས་གསུམ་ཆོས་ཀྱི་རྒྱལ་པོ་པུཎྱ་ཨནྟྲི་དང་། རྒྱལ་སྲས་སྦས་པའི་རྣལ་འབྱོར་སེམས་དཔའ་ཆེན་པོ་གྲགས་པའི་མཚན་ཅན་དང་། དཀྱིལ་འཁོར་རྒྱ་མཚོའི་ཁྱབ་བདག་དྲུག་པ་རྡོ་རྗེ་སེམས་དཔའི་ངོ་བོ་མུས་ཆེན་སངས་རྒྱས་རྒྱལ་མཚན་རྣམས་ཀྱི་ཞབས་རྡུལ་སྤྱི་བོས་ལེན་པ། ཡོན་ཏན་དང་བརྩོན་འགྲུས་ཀྱིས་རྒྱང་རིང་དུ་དབེན་ཞིང་ཟ་ཉལ་འཆག་གིས་ཉིན་མཚན་དུས་འདའ་བ་ས་སྐྱ་པ་ངག་དབང་ཀུན་དགའ་བསོད་ནམས་ཞེས་བྱ་བ་རྣལ་འབྱོར་དབང་ཕྱུག་ངན་པས་བྱིན་གྱིས་བརླབས་པའི་གང་ཟག་དེ་ཉིད་ཀྱིས་སྦྱར་བ་འདིས་བསྟན་འགྲོ་ལ་ཕན་པར་གྱུར་ཅིག ཡི་གེ་པ་ནི་གདོང་དགའ་བ་ཨརྠའི་མིང་ཅན་གྱིས་བྲིས་པ་འདི་རེ་ཞིག་རྫོགས་སོ། །མངྒ་ལཾ།།